ദർശനമാല/ജ്ഞാനദർശനം
ജ്ഞാനമേകം ഹി നിരുപാ-
		ധികം സോപാധികം ച തത്
		അഹങ്കാരാദിഹീനം യജ്-
		ജ്ഞാനം തന്നിരുപാധികം. 

		അഹന്തയാƒന്തർബഹിര-
		സ്തി യദേവമിദന്തയാ
		ഭാനവൃത്ത്യാƒന്വിതം യത്തു
		ജ്ഞാനം സോപാധികം മതം.

		അനാത്മനാമഹങ്കാരാ-
		ദീനാം യേനാനുഭൂയതേ
		സാക്ഷീ തദാത്മജ്ഞാനം സ്യാ-
		ദ്യേനൈവാമൃതമശ്യതേ.

		അഹങ്കാരാദികാര്യം യ-
		ദനാത്മകമസംഖ്യകം
		യേനാവഗമ്യതേƒനാത്മ-
		ജ്ഞാനം തദവധാര്യതേ.

		യഥാവദ് വസ്തുവിജ്ഞാനം
		രജ്ജുതത്ത്വാവബോധവത്
		യത്തദ്യഥാർത്ഥവിജ്ഞാന-
		മയഥാർത്ഥമതോƒന്യഥാ.

		യത്സാന്നിദ്ധ്യാദേവ സർവം
		ഭാസതേ സ്വയമേവ തത്
		പ്രത്യക്ഷജ്ഞാനമിതി ചാ-
		പരോക്ഷമിതി ലക്ഷ്യതേ.

		യയാƒനുസാധകം സാധ്യം
		മീയതേ ജ്ഞാനരൂപയാ
		വൃത്ത്യാ സാƒനുമിതിഃ സാഹ-
		ചര്യസംസ്കാരജന്യയാ.

		ഗത്വാ സമീപം മേയസ്യ
		മീയതേ ശ്രുതലക്ഷണഃ
		യയാ സംവിത് സോപമിതിർ-
		മൃഗോƒയമിതി രൂപയാ.

		അഹം മമേതി ജ്ഞാനം യദ്
		ഇദം തദിതി യച്ച തത്
		ജീവജ്ഞാനം തദപര-
		മിന്ദ്രിയജ്ഞാനമിഷ്യതേ.

		ഓം തത് സദിതി നിർദ്ദിഷ്ടം
		ബ്രഹ്മാത്മൈക്യമുപാഗതം
		കല്പനാദിവിഹീനം യ-
		ത്തത് പരജ്ഞാനമീര്യതേ.

ദർശനമാല